b'\n_START_ARTICLE_\nAkvavitas\n_START_SECTION_\nGamyba\n_START_PARAGRAPH_\nAkvavitas kaip ir degtin\xc4\x97 distiliuojamas i\xc5\xa1 gr\xc5\xabd\xc5\xb3 ar bulvi\xc5\xb3. Jis gardinamas \xc5\xbeolel\xc4\x97mis\xc2\xa0\xe2\x80\x93 kmynais, any\xc5\xbeiu, krapais, pankoliais, kalendra ar rojiniu imbierpipiriu. Olborgo (Danija) darykla gamina akvavit\xc4\x85, distiliuojam\xc4\x85 su gintaru._NEWLINE_Akvavitai skiriasi savo receptais ir gard\xc5\xbeiu, bet dominuoja kmynai._NEWLINE_Akvavitas paprastai gelsvo atspalvio, bet spalva priklauso nuo laikymo \xc4\x85\xc5\xbeuolin\xc4\x97se statin\xc4\x97se trukm\xc4\x97s, ji kinta nuo bespalv\xc4\x97s iki \xc5\xa1viesiai rudos. Paprastai tamsesn\xc4\x97 spalva rei\xc5\xa1kia ilgesn\xc4\xaf i\xc5\xa1laikym\xc4\x85 arba naujas statines, kuriose laikyta. Leid\xc5\xbeiama da\xc5\xbeyti dirbtinai karamel\xc4\x97s da\xc5\xbeikliu. Bespalvis akvavitas vadinamas taffel, jis paprastai i\xc5\xa1laikomas senose statin\xc4\x97se, kurios jau nebeda\xc5\xbeo jose laikom\xc5\xb3 g\xc4\x97rim\xc5\xb3.\n_START_SECTION_\nG\xc4\x97rimo kult\xc5\xabra\n_START_PARAGRAPH_\nAkvavitas da\xc5\xbenai geriamas vienu gurk\xc5\xa1niu i\xc5\xa1 ma\xc5\xbe\xc5\xb3 stiklinai\xc4\x8di\xc5\xb3. Tuo tarpu akvavito \xc5\xbeinovai atvirk\xc5\xa1\xc4\x8diai, link\xc4\x99 gerti akvavit\xc4\x85 kaip visk\xc4\xaf ar konjak\xc4\x85, l\xc4\x97tai sri\xc5\xabb\xc4\x8diodami ir nagrin\xc4\x97dami skon\xc4\xaf ir kvap\xc4\x85._NEWLINE_Teigiama, kad akvavitas geriau derinasi su alumi negu kiti stiprieji g\xc4\x97rimai, tad da\xc5\xbenai prie\xc5\xa1 geriant akvavit\xc4\x85 ar po to gurk\xc5\xa1telima alaus. Dalis akvavito entuziast\xc5\xb3 tok\xc4\xaf g\xc4\x97rim\xc4\x85 peikia, nes taip, j\xc5\xb3 nuomone, alus suardo subalansuotus akvavito gard\xc4\xaf ir poskonius._NEWLINE_Akvavitas Norvegijoje, Danijoje ir \xc5\xa0vedijoje gausiai geriamas kal\xc4\x97diniuose vakar\xc4\x97liuose.\n_START_SECTION_\nAkvavitas u\xc5\xbe Skandinavijos rib\xc5\xb3\n_START_PARAGRAPH_\nAkvavit\xc4\x85 ne Skandinavijoje gamina retai. Namin\xc4\xaf akvavit\xc4\x85 gamina \xc5\xa1alyse, kuriose gyvena didesn\xc4\x97s i\xc5\xa1eivi\xc5\xb3 i\xc5\xa1 Skandinavijos bendruomen\xc4\x97s. I\xc5\xa1imtis yra \xc5\xa0iaur\xc4\x97s Vokietija, ypa\xc4\x8d \xc5\xa0l\xc4\x97zvigas-Hol\xc5\xa1teinas, kuris iki XIX a. buvo valdomas Danijos karali\xc5\xb3 ir kuriame iki \xc5\xa1iol yra gana didel\xc4\x97 dan\xc5\xb3 tautin\xc4\x97 ma\xc5\xbeuma._NEWLINE__NEWLINE_\xc5\xbdinomiausios voki\xc5\xa1kos akvavit\xc5\xb3 mark\xc4\x97s yra Bommerlunder (Flensburgas), Kieler Sprotte Aquavit (Kylis) ir Malteserkreuz Aquavit. Pastarasis akvavitas gaminamas nuo 1924\xc2\xa0m. Berlyne, jo gamintojas yra \xc5\xa0vedijos kompanijos Sweden\xe2\x80\x99s Vin & Sprit AB, daugelio \xc5\xa1vedi\xc5\xa1k\xc5\xb3 akvavit\xc5\xb3 gamintojos, filialas. Malteserkreuz Aquavit gali b\xc5\xabti laikomas voki\xc5\xa1ka skandinavi\xc5\xa1k\xc5\xb3 akvavit\xc5\xb3 imitacija, nes pagr\xc4\xafstas originaliu dani\xc5\xa1ku receptu. Tuo tarpu \xc5\xa0l\xc4\x97zvigo-Hol\xc5\xa1teino akvavitai turi ilg\xc4\x85 istorij\xc4\x85, kuri pana\xc5\xa1i \xc4\xaf Skandinavijos akvavit\xc5\xb3 istorij\xc4\x85. Pvz., Bommerlunder gaminamas nuo 1760\xc2\xa0m. Akvavitas yra svarbi tradicin\xc4\x97s \xc5\xa0l\xc4\x97zvigo-Hol\xc5\xa1teino virtuv\xc4\x97s dalis._NEWLINE__NEWLINE_Voki\xc5\xa1ki akvavitai prakti\xc5\xa1kai visada gaminami i\xc5\xa1 gr\xc5\xabd\xc5\xb3, o j\xc5\xb3 stiprumas\xc2\xa0\xe2\x80\x93 38\xc2\xa0% t\xc5\xabrio etanolio, t. y., \xc5\xa1iek tiek ma\xc5\xbeiau, negu skandinavi\xc5\xa1k\xc5\xb3 akvavit\xc5\xb3.'